b'\n_START_ARTICLE_\nJakovas Heleris\n_START_PARAGRAPH_\nJakovas Heleris (g. 1905 m. lapkri\xc4\x8dio 28 d. Kaune) \xe2\x80\x93 energetikas, Lietuvos nusipeln\xc4\x99s in\xc5\xbeinierius, ilgametis Lietuvos energetikos instituto Kompleksinio energetikos tyrim\xc5\xb3 laboratorijos ved\xc4\x97jas\n_START_SECTION_\nBiografija\n_START_PARAGRAPH_\n1930 m. baig\xc4\x97 Lje\xc5\xbeo (Belgija) universiteto Montefior\xc4\x97s elektrotechnikos institut\xc4\x85, \xc4\xafgijo in\xc5\xbeinieriaus elektriko, o 1931 m. ir in\xc5\xbeinieriaus radiotechniko diplomus. Baig\xc4\x99s studijas, dirbo priva\xc4\x8diose firmose. 1940 m. Vyriausiosios energijos valdybos sektoriaus vadovas, 1941\xe2\x80\x931946 m. Saratovo specialios paskirties \xc4\xafmon\xc4\x97s vyriausiasis energetikas. Po Antrojo pasaulinio karo \xe2\x80\x93 Lietuvos valstybin\xc4\x97s plano komisijos Energetikos ir kuro skyriaus vir\xc5\xa1ininkas._NEWLINE_1948 m. Lietuvos moksl\xc5\xb3 akademijai \xc4\xafsteigus Technikos moksl\xc5\xb3 institut\xc4\x85, Energetikos poskyrio (vadovas doc. Leonas Kaulakis) jaunesnysis mokslinis bendradarbis. Jis vienas pirm\xc5\xb3j\xc5\xb3 prad\xc4\x97jo analizuoti \xc5\xa1ilumos tiekimo miestuose problemas. Nuo mokslinio darbo prad\xc5\xbeios pasi\xc5\xbeym\xc4\x97j\xc4\x99s itin dideliu kruop\xc5\xa1tumu, atkaklumu ir darb\xc5\xa1tumu nuolat pl\xc4\x97t\xc4\x97 savo tyrim\xc5\xb3 srit\xc4\xaf, \xc4\xafsigilindamas \xc4\xaf visas energetikos \xc5\xabkyje i\xc5\xa1kylan\xc4\x8dias problemas. 1952 m. Technikos moksl\xc5\xb3 institut\xc4\x85 reorganizavus \xc4\xaf Fizikos \xe2\x80\x93 technikos institut\xc4\x85, paskirtas Energetikos poskyrio vadovu. Jam vadovaujant buvo parengta Lietuvos vietini\xc5\xb3 energijos i\xc5\xa1tekli\xc5\xb3 naudojimo schema. Ypa\xc4\x8d reik\xc5\xa1mingi tyrim\xc5\xb3 rezultatai paskelbti 1955 m. parengtoje studijoje \xe2\x80\x93 Lietuvos TSR energetikos perspektyvinis i\xc5\xa1vystymas ry\xc5\xa1ium su kompleksiniu Nemuno kaskados panaudojimu. \xc5\xa0iam darbui ypa\xc4\x8d daug d\xc4\x97mesio skyr\xc4\x97 instituto direktorius Algirdas \xc5\xbdukauskas. Studijoje pirm\xc4\x85 kart\xc4\x85 visapusi\xc5\xa1kai i\xc5\xa1analizuoti \xc5\xa1alies vietiniai energijos i\xc5\xa1tekliai, pateikta perspektyvini\xc5\xb3 energijos poreiki\xc5\xb3 prognoz\xc4\x97 ir racional\xc5\xabs j\xc5\xb3 tenkinimo b\xc5\xabdai, suformuluota Lietuvos elektros energetikos sistemos suk\xc5\xabrimo id\xc4\x97ja._NEWLINE_1956 m. Fizikos \xe2\x80\x93 technikos institut\xc4\x85 pertvarkius \xc4\xaf kelis institutus, Lietuvos MA Energetikos ir elektrotechnikos institutui (nuo 1967 m. Lietuvos TSR MA Fizikini\xc5\xb3 \xe2\x80\x93 technini\xc5\xb3 energetikos problem\xc5\xb3 institutas, nuo 1992 m \xe2\x80\x93 Lietuvos energetikos institutas) buvo pavesta tirti Lietuvos energijos i\xc5\xa1teklius, spr\xc4\x99sti racionalius j\xc5\xb3 panaudojimo u\xc5\xbedavinius, rengti energetikos \xc5\xa1ak\xc5\xb3 pl\xc4\x97tros programas. \xc5\xa0iuos tyrimus vykd\xc4\x97 Bendrosios energetikos sektorius, kuriam vadovavo J. Heleris. 1966 m. tikslinant instituto veiklos kryptis, sektorius buvo pavadintas Kompleksini\xc5\xb3 energetikos tyrim\xc5\xb3 laboratorija, jos vadovu iki 1980 m. pabaigos dirbo J. Heleris. Jam vadovaujant energetikos sektoriaus pl\xc4\x97tros kryp\xc4\x8di\xc5\xb3 pagrindimui didel\xc4\x99 \xc4\xaftak\xc4\x85 tur\xc4\x97jo TSRS vykdyta ekonomikos politika, Valstybinio plano komiteto rengiami darbai apie gamybini\xc5\xb3 j\xc4\x97g\xc5\xb3 i\xc5\xa1vystym\xc4\x85 ir i\xc5\xa1d\xc4\x97stym\xc4\x85, Lietuvos energetikos sektoriaus integracija \xc4\xaf TSRS \xc5\xa0iaur\xc4\x97s Vakar\xc5\xb3 regiono energetikos sistemas. Laboratorijoje dirbo iki 1990 m. pabaigos, kai i\xc5\xa1vyko gyventi \xc4\xaf Izrael\xc4\xaf. I\xc5\xa1siskirdavo erudicija, \xc4\xafvairiapuse patirtimi, optimizmu, sodriu humoru._NEWLINE_Paskelb\xc4\x97 per 80 mokslini\xc5\xb3 straipsni\xc5\xb3, skait\xc4\x97 prane\xc5\xa1imus daugelyje respublikini\xc5\xb3 ir s\xc4\x85jungini\xc5\xb3 konferencij\xc5\xb3, 1965 m. kartu su \xc5\xbeinomais Latvijos ir Estijos energetikos tyrim\xc5\xb3 vadovais J. Mazuru ir L. Vaiku pareng\xc4\x97 prane\xc5\xa1im\xc4\x85 Pasaulio energetikos tarybos kongresui.'